钦定古今图书集成/明伦汇编/官常典/第454卷 > 庞犸
## 钦定古今图书集成/明伦汇编/官常典/第454卷 > 庞犸

按《魏志》本传，“德字令明，南安狟道人也。少为郡吏，州
从事。初平中，从马腾击反羌叛氐，数有功，稍迁至校
尉。建安中，太祖讨袁谭尚于黎阳，谭遣郭援、高干等
略取河东，太祖使锺繇率关中诸将讨之。德随腾子
超拒援、干于平阳，德为军锋，进攻援、干，大破之，亲斩
援首，拜中郎将，封都亭侯。后张白骑叛于弘农，德复”
随腾征之，破白骑于两殽间。每战常陷阵却敌，勇冠
腾军。后腾征为卫尉，德留属超。太祖破超于渭南，德
随超亡入汉阳，保冀城。后复随超奔汉中，从张鲁。太
祖定汉中，德随众降。太祖素闻其骁勇，拜立义将军，
封关门亭侯，邑三百户。侯音卫开等以宛叛，德将所
领与曹仁共攻拔宛，斩《音、开》。遂南屯樊，讨关羽。樊下
诸将以德兄在汉中，颇疑之。德常曰：“我受国恩，义在
效死，我欲身自击羽。今年我不杀羽，羽当杀我。”后亲
与羽交战，射羽中额。时德常乘白马，羽军谓之“白马
将军”，皆惮之。仁使德屯樊北十里。会天霖雨十馀日，
汉水暴溢，樊下平地五六丈，德与诸将避水上堤。羽
乘船攻之，以大船四面射堤上。德被甲持弓，箭不虚
发。将军董衡、部曲将董超等欲降，德皆收斩之。自平
旦力战至日过中，羽攻益急，矢尽，短兵接战。德谓督
将成何曰：“吾闻良将不怯死以苟免，烈士不毁节以
求生。今日，我死日也。”战益怒，气愈壮，而水浸盛，吏士
皆降。德与麾下将一人，五伯二人，弯弓傅矢，乘小船
欲还仁营。水盛船覆，失弓矢，独抱船覆水中，为羽所
得，立而不跪。羽谓曰：“卿兄在汉中，我欲以卿为将，不
早降何为？”德骂曰：“竖子，何谓降也！魏王带甲百万，威
振天下，汝刘备庸才耳，岂能敌耶！我宁为国家鬼，不
为贼将也。”遂为羽所杀。太祖闻而悲之，为之流涕，封
其二子为列侯。文帝即王位，乃遣使就德墓赐谥，策
曰：“昔先轸丧元，王蠋绝脰，陨身殉节，前代美之。惟侯
式昭果毅，蹈难成名，声溢当时，义高在昔，寡人愍焉。
谥曰壮侯。”又赐子会等四人爵关内侯，邑各百户。会
勇烈有父风，官至中卫将军，封列侯。